Edizzjoni Provviżorja
SENTENZA TAL-QORTI ĠENERALI (Awla li tiddeċiedi fuq domandi preliminari)
15 ta’ April 2026  (*)
“Rinviju għal deċiżjoni preliminari – Unjoni doganali – Kodiċi Doganali – Proċedura ta’ pproċessar passiv – Awtorizzazzjoni – Il-ħames inċiż tal-Artikolu 84(1) u Artikolu 85 tar-Regolament (KEE) Nru 2913/92 – Artikolu 211(1)(a) tar-Regolament (UE) Nru 952/2013 – Tqegħid għall-esportazzjoni f’uffiċċju doganali mhux indikat fl-awtorizzazzjoni u li jinsab fi Stat Membru differenti minn dak li ta l-imsemmija awtorizzazzjoni – Dejn doganali li jsir
minħabba nuqqas ta’ konformità – Eżenzjoni – Artikolu 86(6) tar-Regolament Nru 952/2013 – Dejn doganali mnissel skont l-Artikolu 77(1)(a) tar-Regolament Nru 952/2013 ”
Fil-Kawża T‑589/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Bundesfinanzhof (il-Qorti Federali tal-Finanzi, il-Ġermanja), permezz ta’ deċiżjoni tas‑6 ta’ Awwissu 2024, li waslet fil-Qorti tal-Ġustizzja fit‑30 ta’ Ottubru 2024, fil-proċedura
A-GmbH
vs
Hauptzollamt C
IL-QORTI ĠENERALI (Awla li tiddeċiedi fuq domandi preliminari),
komposta, waqt id-deliberazzjonijiet, minn S. Papasavvas, President, T. Pynnä, J. Laitenberger, G. Hesse (Relatur) u I. Dimitrakopoulos, Imħallfin,
Avukata Ġenerali: M. Brkan,
Reġistratur: P. Cullen, Amministratur,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fil‑15 ta’ Novembru 2024, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat is-suġġett imsemmi fil-punt (c) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea u l-assenza ta’ kwistjoni indipendenti ta’ interpretazzjoni fis-sens tat-tieni paragrafu tal-Artikolu 50b tal-imsemmi statut,
wara li rat il-fażi bil-miktub tal-proċedura,
wara s-seduta tat‑8 ta’ Settembru 2025,
wara li kkunsidrat l-osservazzjonijiet ippreżentati:
–        għal A-GmbH, minn K. Felderhoff, Rechtsanwalt, u minn P. Witte u H.-M. Wolffgang, bħala konsulenti fiskali,
–        għall-Gvern Belġjan, minn S. Baeyens u M. Jacobs, bħala aġenti,
–        għall-Kummissjoni Ewropea, minn B. Eggers u F. Moro, bħala aġentes,
wara li semgħet il-konklużjonijiet tal-Avukata Ġenerali, ippreżentati fis-seduta tas‑26 ta’ Novembru 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-ħames inċiż tal-Artikolu 84(1)(b), tal-Artikolu 85, tal-Artikolu 145(1) u tal-Artikolu 150(2) tar-Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307, iktar ’il quddiem il-“Kodiċi Doganali tal-Komunità”) kif ukoll tal-Artikolu 77(1)(a), tal-Artikolu 86(6), tal-Artikolu 211(1)(a) u tal-Artikolu 259(1) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, u rettifiki fil-ĠU 2013, L 287, p. 90 u fil-ĠU 2016, L 267, p. 2, iktar ’il quddiem il-“Kodiċi Doganali tal-Unjoni”).
2        Din it-talba tressqet fil-kuntest ta’ kawża bejn A-GmbH u l-Hauptzollamt C (l-Uffiċċju Doganali Prinċipali C, il-Ġermanja) dwar l-użu, minn A-GmbH, ta’ awtorizzazzjoni għall-ipproċessar passiv mogħtija mill-Uffiċċju Doganali Prinċipali C għat-tqegħid taħt il-proċedura tal-ipproċessar passiv ta’ merkanzija tal-Unjoni Ewropea fi ħdan uffiċċju doganali li jinsab fil-Pajjiżi l-Baxxi mhux indikat f’din l-awtorizzazzjoni.
Il-kuntest ġuridiku
3        Il-Kodiċi Doganali tal-Komunità tħassar u ġie ssostitwit, mill‑1 ta’ Mejju 2016, bil-Kodiċi Doganali tal-Unjoni. Madankollu, fid-dawl tad-data tal-fatti tal-kawża prinċipali, il-Kodiċi Doganali tal-Komunità jibqa’ applikabbli għal din tal-aħħar sa fejn dawn il-fatti jikkonċernaw il-perijodu bejn id‑29 ta’ Ġunju 2015 u t‑30 ta’ April 2016.
Il-Kodiċi Doganali tal-Komunità
4        It-Taqsima 3 tal-Kapitolu 2 tat-Titolu IV tal-Kodiċi Doganali tal-Komunità kienet intitolata “Arranġamenti sospensivi u proċeduri doganali b’impatt ekonomiku”. Il-punt A ta’ din it-taqsima kien jinkludi “[d]ispożizzjonijiet komuni għal diversi proċeduri”. L-Artikoli 84 u 85 ta’ dan il-kodiċi kienu jagħmlu parti minn dan il-punt.
5        Il-ħames inċiż tal-Artikolu 84(1) (b) tal-Kodiċi Doganali tal-Komunità kien jipprevedi:
“ 1.      Fl-Artikoli 85 sa 90:
[...]
(b)      meta jintuża t-terminu ;proċedura doganali b’impatt ekonomiku’ jiġi miftiehem bħala li japplika għall-arranġamenti li ġejjin:
[...]
–        proċessar tad-dħul.”
6        L-Artikolu 85 tal-Kodiċi Doganali tal-Unjoni kien jipprevedi:
“L-użu ta’ kull proċedura doganali b’impatt ekonomiku għandha tkun kondizzjonali għall-ħruġ ta' l-awtorizzazzjoni mill-awtoritajiet doganali.”
7        It-tieni inċiż tal-Artikolu 114(2)(ċ) tal-Kodiċi Doganali tal-Komunità kien jipprevedi:
“It-tifsiriet li ġejjin għandhom japplikaw:
[...]
(ċ) operazzjonijiet ta’ l-ipproċessar:
–        [...]
–        l-ipproċessar ta’ merkanzija.”
8        L-Artikolu 145 tal-Kodiċi Doganali tal-Komunità jipprevedi:
“ 1.      Il-proċedura ta’ l-ipproċessar tal-ħruġ għandha, mingħajr preġudizzju għad-dispożizzjonijiet li jirregolaw oqsma speċifiċi li għandhom x’jaqsmu mas-sistema standard ta’ bdil stipulata fl-Artikoli 154 sa 159 jew għall-Artikolu 123, tippermetti li merkanziji tal-Komunità jiġu esportati temporanjament mit-territorju doganali tal-Komunità sabiex jgħaddu minn operazzjonijiet ta' l-ipproċessar u l-prodotti li jirriżultaw minn dawk l-operazzjonijiet jiġu meħlusa għal ċirkolazzjoni libera b’eżenzjoni totali jew parzjali mid-dazji fuq l-importazzjoni.
[...]
3.      It-tifsiriet li ġejjin għandhom japplikaw:
(a)      ‘merkanziji ta’ esportazzjoni temporanja’ tfisser merkanziji mqegħda taħt il-proċedura ta’ l-ipproċessar tal-ħruġ;
(b)      ‘operazzjonijiet ta’ l-ipproċessar’ tfisser l-operazzjonijiet li ssir referenza għalihom fl-Artikolu 114(2)(ċ), l-ewwel, it-tieni u t-tielet talbiet uffiċjali;
(ċ)      ‘prodotti li jikkumpensaw lil xulxin’ tfisser il-prodotti kollha li jirriżultaw minn operazzjonijiet ta’ l-ipproċessar;
[...]”
9        L-Artikolu 148 tal-Kodiċi Doganali tal-Unjoni kien jipprevedi:
“L-awtorizzazzjoni għandha tingħata biss:
[...]
(b)      fejn jitqies li jkun possibbli li jiġi stabbiliti li l-prodotti li jikkumpensaw lil xulxin irriżultaw mill-ipproċessar tal-merkanziji ta' l-esportazzjoni temporanja.
Il-każijiet li fihom jistgħu japplikaw derogi minn dan is-subparagrafu u l-kondizzjonijiet li taħthom għandhom japplikaw dawk id-derogi għandhom jiġu stabbiliti skond il-proċedura tal-kumitat.
(ċ)      fejn l-awtorizzazzjoni biex tintuża l-proċedura ta’ l-ipproċessar tal-ħruġ ma tistax tagħmel ħsara serja lill-interessi essenzjali tal-proċessuri tal-Komunità (kondizzjonijiet ekonomiċi).”
10      L-Artikolu 150(2) tal-Kodiċi Doganali tal-Komunità kien jipprevedi:
“L-eżenzjoni totali jew parzjali mid-dazji fuq l-importazzjoni li hemm provdut dwarhom fl-Artikolu 151 m’għandhomx jingħataw fejn waħda mill-kondizzjonijiet jew obbligazzjonijiet li għandhom x’jaqsmu mal-proċedura ta’ l-ipproċessar tal-ħruġ ma tkunx ġiet issodisfata, sakemm jiġi stabbilit li n-nuqqasijiet m’għandhom ebda effett sinifikattiv fuq l-operazzjoni korretta ta’ l-imsemmija proċedura.”
Ir-Regolament ta’ Implimentazzjoni
11      L-Artikolu 1 tar-Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92
(ĠU Edizzjoni Speċjali bil-Malti, Kapitolu 2, Vol. 6, p. 3), kif emendat bir-Regolament tal-Kummissjoni (KE) Nru 1192/2008 tad‑19 ta’ Lulju 2008 (ĠU 2008, L 329, p. 1) (iktar ’il quddiem ir-“Regolament ta’ Implementazzjoni”) kien jipprevedi:
“Għall-iskopijiet ta’ dan ir-Regolament:
[...]
(13)      Awtorizzazzjoni Unika tfisser: awtorizzazzjoni li tinvolvi amministrazzjonijiet doganali f’aktar minn Stat Membru wieħed għal waħda mill-proċeduri li ġejjin:
–        [...]
–        proċeduri doganali b’impatt ekonomiku skont l-Artikolu 84 (1)(b) tal-Kodiċi, jew
[...]”
12      L-Artikolu 496(f) tar-Regolamenti ta’ Implimentazzjoni jiddefinixxi l-“uffiċċju tad-dħul” bħala “tfisser l-uffiċċju doganali jew uffiċċji indikati fl-awtorizzazzjoni kif mogħtija s-setgħa biex taċċetta dikjarazzjonijiet tad-dħul ta’ oġġetti għall-arranġamenti.”
13      Skont l-Artikolu 500 tar-Regolament ta’ Implimentazzjoni:
“ 1.      Fejn issir applikazzjoni għal awtorizzazzjoni waħda, il-ftehim minn qabel ta' l-awtoritajiet ikkonċernati għandu ikun meħtieġ, skond il-proċedura mniżżla fil-paragrafi 2 u 3.
2.      Fil-każ ta’ importazzjoni temporanja, l-applikazzjoni għandha tiġi sottomessa lill-awtoritajiet doganali nominati għall-post ta' l-ewwel użu, mingħajr preġudizzju għall-Artikolu 580(1), it-tieni subparagrafu.
F'każijiet oħrajn, għandu jkun sottomess lill-awtoritajiet doganali nominati għall-post fejn jinżammu l-kontijiet prinċipali ta’ l-applikant biex ikunu faċilitati kontrolli bbażati fuq verifika ta’ l-arranġamenti u fejn għall-inqas parti mill-ħażna, operazzjonijiet ta' l-ipproċessar jew esportazzjoni temporanja li għandhom ikunu koperti mill-awtorizzazzjoni huma kondotti.
[...]
3.      Dawn l-awtoritajiet doganali nominati skond il-paragrafu 2 għandhom jikkomunikaw l-applikazzjoni u l-abbozz ta’ l-awtorizzazzjoni lill-awtoritajiet doganali l-oħrajn konċernati, li għandhom jikkonfermaw id-data ta’ l-irċevuta fi żmien 15-il ġurnata.
L-awtoritajiet l-oħrajn doganali konċernati għandhom jinnotifikaw kull oġġezzjonijiet fi żmien 30 ġurnata mid-data li fiha l-abbozz ta’ l-awtorizzazzjoni kien riċevut. Fejn l-oġġezzjonijiet huma notifikati f’dak il-perjodu u ma jintlaħaq l-ebda ftehim, l-applikazzjoni m’għandhiex tiġi aċċettata sal-limitu li għalih kienu qajjmu l-oġġezzjonijiet.
4.      L-awtoritajiet doganali jistgħu joħorġu l-awtorizzazzjoni jekk huma ma jkunu rċevew l-ebda oġġezzjonijiet għall-abbozz ta' l-awtorizzazzjoni fi żmien 30 ġurnata.
Huma għandhom jibagħtu kopja ta' l-awtorizzazzjoni miftiehma lill-awtoritajiet doganali konċernati kollha.”
Il-Kodiċi Doganali tal-Unjoni
14      L-Artikolu 26 tal-Kodiċi Doganali tal-Unjoni, intitolat “Il-validità tad-deċiżjonijiet mal-Unjoni kollha”, jipprevedi:
“Ħlief fejn l-effett ta’ deiċżjoni jkun limitat għal Stat Membru wieħed jew diversi Stati Membri, id-deċiżjonijiet marbutin mal-applikazzjoni tal-leġislazzjoni doganali għandhom ikunu validi fit-territorju doganali kollu tal-Unjoni.”
15      L-Artikolu 77 tal-Kodiċi Doganali tal-Unjoni huwa intitolat “Rilaxx għal ċirkolazzjoni ħielsa u dħul temporanju” u huwa fformulat kif ġej:
“ 1.      Dejn doganali fuq l-importazzjoni jinħoloqmeta merkanzija mhux tal-Unjoni soġġetta għal dazju tal-importazzjoni titqiegħed taħt waħda minn dawn il-proċeduri doganali li ġejjin:
(a)      rilaxx għal ċirkolazzjoni ħielsa, inkluż dak taħt il-provvedimenti ta’ użu aħħari;
[...]”
16      Skont l-Artikolu 79(1) tal-Kodiċi Doganali tal-Unjoni:
“Għal merkanzija soġġetta għal dazju tal-importazzjoni, jinħoloq dejn doganali fuq l-importazzjoni f’każ ta’ nuqqas ta’ konformità ma’ xi wieħed minn dawn li ġejjin:
(a)      wieħed mill-obbligi stabbiliti fil-leġislazzjoni doganali dwar id-dħul ta’ merkanzija mhux tal-Unjoni fit-territorju doganali tal-Unjoni, it-tneħħija tagħha mis-superviżjoni doganali, jew il-moviment, l-ipproċessar, il-ħażna, il-ħażna temporanja, id-dħul temporanju ta’ tali merkanzija fit-territorju jew it-tneħħija tagħha minnu;
(b)      wieħed mill-obbligi stabbiliti fil-leġislazzjoni doganali dwar l-użu aħħari ta’ merkanzija fit-territorju doganali tal-Unjoni;
(c)      kondizzjoni li tirregola t-tqegħid ta’ merkanzija mhux tal-Unjoni taħt proċedura doganali jew l-għoti, permezz tal-użu aħħari tal-merkanzija, ta’ eżenzjoni mid-dazju jew rata mnaqqsa ta’ dazju tal-importazzjoni.”
17      Skont l-Artikolu 82(1) tal-Kodiċi Doganali tal-Unjoni:
“Għal merkanzija soġġetta għal dazju tal-importazzjoni, jinħoloq dejn doganali fuq l-importazzjoni f’każ ta’ nuqqas ta’ konformità ma’ xi wieħed minn dawn li ġejjin:
(a)      wieħed mill-obbligi stabbiliti fil- leġislazzjoni doganali dwar il-ħruġ tal-merkanzija;(
(b)      il-kondizzjonijiet li taħthom il-merkanzija tħalliet tinħareġ mit-territorju doganali tal-Unjoni b’eżenzjoni sħiħa jew parzjali mid-dazju tal-esportazzjoni.”
18      L-Artikolu 86 tal-Kodiċi Doganali tal-Unjoni, intitolat “Regoli speċjali għall-kalkolu tal-ammont ta’ dazju tal-importazzjoni”, jipprevedi fil-paragrafu 6 tiegħu:
“Fejn il-leġislazzjoni doganali tipprovdi għal trattament tariffarju favorevoli ta’ merkanzija jew eżenzjoni sħiħa jew parzjali mid-dazju tal-importazzjoni jew esportazzjoni, skont il-punti (d) sa (g) tal-Artikolu 56(2), l-Artikoli 203, 204, 205 u 208 jew l-Artikoli 259 sa 262 ta' dan ir-Regolament jew skont ir-Regolament tal-Kunsill (KE) Nru 1186/2009 tas‑16 ta' Novembru 2009 twaqqif ta sistema Komunitarja ta' eżenzjoniiet minn dazju doganali, tali trattament tariffarju favorevoli jew eżenzjoni għandhom japplikaw ukoll f’każijiet fejn jinħoloq dejn doganali skont l-Artikoli 79 jew 82 ta’ dan ir-Regolament, sakemm in-nuqqas li wassal biex jinħoloq dejn doganali ma kienx jikkostitwixxi attentat ta’ qerq.”
19      L-Artikolu 173 tal-Kodiċi Doganali tal-Unjoni jipprevedi:
“ 1.      Wara li japplika, id-dikjarant għandu jkun permess jemenda dettall wieħed jew aktar tad-dikjarazzjoni doganali wara li dik id-dikjarazzjoni tkun ġiet aċċettata mid-dwana. L-emenda m’għandhiex tagħmel id-dikjarazzjoni doganali applikabbli għal merkanzija oħra barra dik li kienet tkopri oriġinarjament.
2.      Ebda emenda bħal din m’għandha tkun permessa fejn issir applikazzjoni għaliha wara kwalunkwe każ minn dawn li ġejjin:
[...]
(c)      l-awtoritajiet doganali rrilaxxaw il-merkanzija.
3.      Wara applikazzjoni mid-dikjarant, fi żmien tliet snin mid-data tal-aċċettazzjoni tad-dikjarazzjoni doganali, l-emendar tad-dikjarazzjoni doganali jista’ jkun permess wara r-rilaxx tal-merkanzija sabiex id-dikjarant ikun jista’ jikkonforma mal-obbligi tiegħu marbuta mat-tqegħid tal-merkanzija taħt il-proċedura doganali kkonċernata.”
20      L-Artikolu 211 tal-Kodiċi Doganali tal-Unjoni jipprevedi:
“ 1.      Awtorizzazzjoni mill-awtoritajiet doganali hija meħtieġa għal dan li ġej:
(a)      l-użu tal-proċedura tal-ipproċessar attiv jew passiv, tal-proċedura ta’ dħul temporanju jew tal-użu aħħari;
[...]”
21      L-Artikolu 259 tal-Kodiċi Doganali tal-Unjoni jipprevedi:
“ 1.      Taħt il-proċedura ta’ ipproċessar passiv il-merkanzija tal-Unjoni tista’ tkun temporanjament esportata mit-territorju doganali tal-Unjoni sabiex tgħaddi mill-operazzjonijiet ta’ ipproċessar. Il-prodotti pproċessati li jirriżultaw minn dik il-merkanzija jistgħu jkunu rilaxxati għaċ-ċirkolazzjoni ħielsa b’eżenzjoni sħiħa jew parzjali mid-dazju tal-importazzjoni wara applikazzjoni tad-detentur tal-awtorizzazzjoni jew ta’ kwalunkwe persuna oħra stabbilita fit-territorju doganali tal-Unjoni sakemm dik il-persuna tkun kisbet il-kunsens tad-detentur tal-awtorizzazzjoni u l-kondizzjonijiet tal-awtorizzazzjoni ikunu sodisfatti.
[...]
3.      L-awtoritajiet doganali għandhom jispeċifikaw il-perijodu li fih il-merkanzija li hija temporanjament esportata għandha tkun importata mill-ġdid fit-territorju doganali tal-Unjoni fil-forma ta’ prodotti pproċessati, u rrilaxxati għaċ-ċirkolazzjoni ħielsa, sabiex tkun tista’ tgawdi minn eżenzjoni sħiħa jew parzjali mid-dazju tal-importazzjoni. Huma jistgħu jtawlu dak il-perijodu b'ammont raġonevoli, wara applikazzjoni ġustifikata mid-detentur tal-awtorizzazzjoni.”
Ir-Regolament Delegat
22      L-Artikolu 2(1) tar-Regolament Delegat tal-Kummissjoni (UE) 2015/2446 tat‑28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni ĠU 2015, L 343, p. 1, rettifiki fil-ĠU 2016, L 87, p. 35, fil-ĠU 2017, L 101, p. 164, fil-ĠU 2018, L 75, p. 41 u fil-ĠU 2021, L 382, p. 60), jipprevedi:
“L-iskambju u l-ħżin tal-informazzjoni meħtieġa għal applikazzjonijiet u deċiżjonijiet għandhom ikunu soġġetti għar-rekwiżiti komuni tad-dejta stabbiliti fl-Anness A.”
23      Il-Kapitolu 1 fit-Titolu I tal-Anness D tar-Regolament Delegat fih tabella intitolata “Tabella tar-rekwiżiti tad-dejta”. Il-kolonna 8 ta’ dik it-tabbella (“L-applikazzjoni jew l-awtorizzazzjoni għall-użu tal-proċedura tal-ipproċessar passiv”) fiha, għal element tad-data (“D.E.”) 4/10 intitolat “L-uffiċċju(i) doganali tat-tqegħid”, il-kategorija “A” li tikkorrispondi għal element mandatorju tad-data, jiġifieri “data rikjesta minn kull Stat Membru” |
Ir-Regolament ta’ implimentazzjoni
24      L-Artikolu 261 tar-Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 (ĠU 2015, L 343, p. 558,
rettifiki fil-ĠU 2016, L 87, p. 35 u fil-ĠU 2017, L 101, p. 195)
“ 1.      L-awtorità doganali kompetenti għandha tieħu deċiżjoni dwar applikazzjoni mingħajr ma tikkonsulta mal-awtoritajiet doganali l-oħrajn ikkonċernati kif stipulat fl-Artikolu 260 ta’ dan ir-Regolament fi kwalunkwe wieħed mill-każijiet li ġejjin:
[...]
(c)      l-unika attività li tinvolvi Stati Membri differenti hija operazzjoni fejn l-uffiċċju doganali ta’ tqegħid u l-uffiċċju doganali tar-rilaxx mhumiex l-istess;
[...]”
Il-kawża prinċipali u d-domandi preliminari
25      Fl‑1 ta’ Diċembru 2014, l-Uffiċċju Doganali Prinċipali C ta lil A-GmbH, ir-rikorrenti fil-kawża prinċipali, awtorizzazzjoni għall-ipproċessar passiv għall-produzzjoni, mingħand kumpannija stabbilita fl-Isvizzera, ta’ żejt tal-karawett ipproċessat li jirriżulta minn operazzjonijiet ta’ pproċessar (iktar ’il quddiem l-“awtorizzazzjoni għat-tqegħid taħt il-proċedura tal-ipproċessar passiv”).
26      L-awtorizzazzjoni għat-tqegħid taħt il-proċedura tal-ipproċessar passiv kienet tindika żewġ uffiċċji doganali Ġermaniżi (l-uffiċċju doganali W u l-uffiċċju doganali Z) bħala uffiċċji ta’ tqegħid, awtorizzati f’dan ir-rigward li jaċċettaw id-dikjarazzjonijiet ta’ tqegħid ta’ merkanzija għal esportazzjoni temporanja taħt din il-proċedura.
27      Bejn Ġunju 2015 u Settembru 2017, ir-rikorrenti fil-kawża prinċipali akkwistat fil-Pajjiżi l-Baxxi żejt tal-karawett mhux irraffinat f’ċirkulazzjoni ħielsa. Din il-merkanzija tal-Unjoni ġiet iddikjarata, f’uffiċċju doganali fil-Pajjiżi l-Baxxi, għall-esportazzjoni diretta lejn l-Isvizzera b’indikazzjoni tal-kodiċi ta’ proċedura doganali 1000 (esportazzjoni definittiva mingħajr proċedura preċedenti). Wara l-operazzjonijiet ta’ pproċessar
fl-Isvizzera, ir-rikorrenti fil-kawża prinċipali qiegħdet il-prodott ipproċessat fl-Isvizzera taħt il-proċedura tar-rilaxx għal ċirkulazzjoni ħielsa fl-Unjoni bil-kodiċi ta’ proċedura doganali 4000 (rilaxx għall-konsum b’rilaxx għal ċirkulazzjoni ħielsa mingħajr proċedura preċedenti). Għall-valur doganali, ir-rikorrenti fil-kawża prinċipali kienet indikat l-ispiża tal-operazzjonijiet ta’ pproċessar mwettqa fl-Isvizzera u mhux il-valur taż-żejt tal-karawett ipproċessat importat.
28      L-Uffiċċju Doganali Prinċipali C emenda, b’effett mis‑16 ta’ Marzu 2018, l-awtorizzazzjoni għat-tqegħid taħt il-proċedura tal-ipproċessar passiv billi żied l-imsemmi uffiċċju doganali Olandiż bħala uffiċċju ta’ tqegħid tal-merkanzija ta’ esportazzjoni temporanja taħt il-proċedura tal-ipproċessar passiv.
29      Permezz ta’ avviż li jiffissa d-dazji fuq l-importazzjoni tal‑25 ta’ Lulju 2018, l-Uffiċċju Doganali Prinċipali C wettaq irkupru a posteriori tad-dazji doganali minħabba li r-rikorrenti fil-kawża prinċipali ma setgħetx tibbenefika mill-proċedura tal-ipproċessar passiv minħabba l-fatt li hija ma kinitx iddikjarat il-merkanzija tal-Unjoni taħt il-kodiċi tal-proċedura doganali 2100 (esportazzjoni temporanja fil-kuntest ta’ proċedura ta’ pproċessar passiv mingħajr proċedura preċedenti) f’wieħed mill-uffiċċji doganali Ġermaniżi indikati fl-awtorizzazzjoni għat-tqegħid taħt il-proċedura tal-ipproċessar passiv.
30      Ir-rikorrenti fil-kawża prinċipali ressqet ilment kontra dan l-irkupru tad-dazji mill-Uffiċċju Doganali Prinċipali C. Barra minn hekk, hija emendat, permezz tal-uffiċċju doganali Olandiż, id-dikjarazzjonijiet ta’ esportazzjoni taż-żejt tal-karawett mhux ir-raffinat sabiex tinkludi f’dawn id-dikjarazzjonijiet il-kodiċi ta’ proċedura doganali tal-ipproċessar passiv (kodiċi 2100 fil-kaxxa 37) u riferiment għall-awtorizzazzjoni għat-tqegħid taħt il-proċedura tal-ipproċessar passiv (fil-kaxxa 44). Permezz ta’ avviż ta’ ffissar tal‑5 ta’ Diċembru 2018, l-Uffiċċju Doganali Prinċipali C naqqas l-ammont tad-dazji li kellhom jiġu rkuprati a posteriori u ċaħad il-kumplament tal-ilment.
31      Il-Finanzgericht (il-Qorti tal-Finanzi, il-Ġermanja), adita mir-rikorrenti fil-kawża prinċipali, iddeċidiet li din ma setgħetx timporta ż-żejt tal-karawett ipproċessat b’eżenzjoni parzjali mid-dazji fuq l-importazzjoni abbażi tal-Artikolu 145 tal-Kodiċi Doganali tal-Komunità peress li ma użatx l-awtorizzazzjoni għat-tqegħid taħt il-proċedura tal-ipproċessar passiv u ma qegħditx il-merkanzija ta’ esportazzjoni temporanja taħt din il-proċedura.
32      Minn naħa, din il-qorti qieset li, minkejja li l-Uffiċċju Doganali Prinċipali C huwa bħala prinċipju marbut bid-deċiżjonijiet tal-amministrazzjoni doganali Olandiża, ir-rikorrenti fil-kawża prinċipali ma kellhiex l-awtorizzazzjonijiet neċessarji sabiex tkun tista’ tibbenefika mill-eżenzjoni parzjali. Min-naħa l-oħra, hija kkonstatat li din l-assenza ta’ awtorizzazzjonijiet ma kinitx mingħajr konsegwenza reali fuq il-funzjonament korrett tal-proċedura tal-ipproċessar passiv, b’mod partikolari għaliex ma kienx possibbli li tiġi żgurata l-identifikazzjoni tal-merkanzija inkwistjoni. Barra minn hekk, il-Finanzgericht (il-Qorti tal-Finanzi) qieset li r-rikorrenti fil-kawża prinċipali lanqas ma setgħet titlob eżenzjoni parzjali abbażi tal-Artikolu 212a tal-Kodiċi Doganali tal-Komunità, li kien is-suċċessur tal-Artikolu 86(6) tal-Kodiċi Doganali tal-Unjoni, peress li hija kienet uriet negliġenza manifesta.
33      Fil-kuntest tar-rikors tagħha għal reviżjoni ppreżentat quddiem il-Bundesfinanzhof (il-Qorti Federali tal-Finanzi, il-Ġermanja), li hija l-qorti tar-rinviju, ir-rikorrenti fil-kawża prinċipali ssostni, essenzjalment, li l-fatt li d-dikjarazzjonijiet ta’ esportazzjoni kienu ġew ippreżentati quddiem uffiċċju doganali li ma għandux kompetenza fil-Ġermanja ma kellu ebda effett fuq l-applikazzjoni tal-proċedura ta’ pproċessar passiv, u dan iktar u iktar peress li l-Uffiċċju Doganali Prinċipali C kellu mezzi oħra sabiex jiżgura ruħu mill-osservanza tal-kundizzjonijiet ta’ identifikazzjoni tal-merkanzija inkwistjoni.
34      F’dan ir-rigward, il-qorti tar-rinviju ttendi li tqis li d-deċiżjonijiet tal-uffiċċju doganali Olandiż dwar l-emenda tad-dikjarazzjonijiet ta’ esportazzjoni kienu validi fit-territorju doganali kollu tal-Unjoni u li l-assenza ta’ indikazzjoni tal-uffiċċju Olandiż fl-awtorizzazzjoni għat-tqegħid taħt il-proċedura tal-ipproċessar passiv kienet tikkonċerna biss rekwiżit formali. Barra minn hekk, hija tenfasizza li xejn ma jindika li r-rikorrenti fil-kawża prinċipali kienet inmala fide.
35      Madankollu, il-qorti tar-rinviju tesprimi dubji dwar il-possibbiltà li wieħed jibbenefika mill-eżenzjoni parzjali mid-dazji fuq l-importazzjoni għar-rilaxx għal ċirkulazzjoni ħielsa tal-prodotti pproċessati li jirriżultaw minn operazzjonijiet ta’ pproċessar passiv meta d-dikjarazzjonijiet doganali għat-tqegħid ta’ merkanzija għall-esportazzjoni temporanja taħt il-proċedura doganali tal-ipproċessar passiv ikunu ġew ippreżentati f’uffiċċju doganali mhux indikat fl-awtorizzazzjoni għall-ipproċessar passiv.
36      Fl-aħħar nett, il-qorti tar-rinviju tistaqsi dwar il-possibbiltà, f’ċirkustanzi bħal dawk tal-kawża prinċipali, li jiġu applikati d-dispożizzjonijiet tal-Artikolu 150(2) tal-Kodiċi Doganali tal-Komunità, dwar in-nuqqasijiet li ma kellhomx effett fuq il-funzjonament korrett tal-proċedura tal-ipproċessar passiv, jew, b’analoġija, dawk tal-Artikolu 86(6) tal-Kodiċi Doganali tal-Unjoni, li jippermettu li jiġi rrimedjat it-tnissil ta’ dejn doganali fil-każ ta’ irregolarità.
37      F’dawn iċ-ċirkustanzi, il-Bundesfinanzhof (il-Qorti Federali tal-Finanzi) ddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Il-fatt li d-dikjarazzjoni doganali għall-merkanzija għal esportazzjoni temporanja ġiet aċċettata minn uffiċċju doganali li ma huwiex speċifikat bħala l-uffiċċju doganali tad-dħul għall-proċedura doganali fl-awtorizzazzjoni tal-ipproċessar passiv skont l-Artikolu 85 flimkien mal-ħames inċiż tal-Artikolu 84(1)(b) jew mal-Artikolu 211(1)(a) tal-Kodiċi Doganali tal-Unjoni jipprekludi eżenzjoni parzjali mid-dazji tal-importazzjoni insegwitu għall-ipproċessar passiv skont l-Artikolu 145(1) [tal-Kodiċi Doganali tal-Komunità] jew l-Artikolu 259(1) [tal-Kodiċi Doganali tal-Unjoni]?
2)      L-Artikolu 150(2) tal-Kodiċi Doganali għandu jiġi interpretat fis-sens li din id-dispożizzjoni tapplika biss għall-obbligi eżistenti wara li l-merkanzija għal esportazzjoni temporanja tkun tqiegħdet taħt il-proċedura doganali ta’ pproċessar passiv, jew l-Artikolu 150(2) tal-Kodiċi Doganali diġà japplika għall-obbligi relatati mal-preżentazzjoni tad-dikjarazzjoni doganali għat-tqegħid tal-merkanzija għal esportazzjoni temporanja taħt il-proċedura ta’ pproċessar passiv?
3)      L-Artikolu 86(6) tal-Kodiċi Doganali tal-Unjoni għandu japplika mutatis mutandis jekk id-dejn doganali taħt l-Artikolu 77(1)(a) tal-Kodiċi Doganali tal-Unjoni jkun sar permezz tar-rilaxx għal ċirkulazzjoni ħielsa ta’ prodotti kumpensatorji?”
Fuq id-domandi preliminari
Fuq l-ewwel domanda
38      Permezz tal-ewwel domanda tagħha, il-qorti tar-rinviju tistaqsi, essenzjalment, jekk, f’sitwazzjoni fejn persuna, li liha Stat Membru ħareġ awtorizzazzjoni ta’ pproċessar passiv, tqiegħed taħt il-proċedura tal-esportazzjoni, iddestinata li tiġi pproċessata f’pajjiż terz, taħt il-proċedura tal-esportazzjoni f’uffiċċju doganali li jinsab fi Stat Membru ieħor u li ma jkunx ta l-kunsens tiegħu minn qabel għall-awtorizzazzjoni għall-ipproċessar passiv u li ma jkunx indikat bħala uffiċċju ta’ tqegħid fl-awtorizzazzjoni għall-ipproċessar passiv, l-Artikolu 85 tal-Kodiċi Doganali tal-Komunità, moqri flimkien mal-ħames inċiż tal-Artikolu 84(1)(b) ta’ dan il-kodiċi, kif ukoll l-Artikolu 211(1)(a) u l-Artikolu 259(1) tal-Kodiċi Doganali tal-Unjoni jipprekludux l-eżenzjoni parzjali tad-dazji fuq l-importazzjoni fir-rigward tal-ipproċessar passiv, prevista fl-Artikolu 145(1) tal-Kodiċi Doganali tal-Komunità u fl-Artikolu 259(1) tal-Kodiċi Doganali tal-Unjoni.
39      F’dan ir-rigward, għandu jitfakkar, qabel kollox, li l-proċedura tal-ipproċessar passiv hija intiża li tippermetti li merkanzija tiġi esportata temporanjament mit-territorju doganali tal-Unjoni, sabiex tgħaddi minn operazzjonijiet tal-ipproċessar u għandha tippermetti li l-prodotti li jirriżultaw minn dawn l-operazzjonijiet, imsejħa “prodotti li jikkumpensaw lil xulxin”, jitqiegħdu f’ċirkulazzjoni ħielsa
b’eżenzjoni totali jew parzjali mid-dazji fuq l-importazzjoni.
40      L-ewwel domanda tirrigwarda kemm id-dispożizzjonijiet tal-Kodiċi Doganali tal-Komunità, applikabbli għall-fatti tat-tilwima fil-kawża prinċipali bejn id‑29 ta’ Ġunju 2015 u t‑30 ta’ April 2016, u d-dispożizzjonijiet tal-Kodiċi Doganali tal-Unjoni, applikabbli għall-perijodu mill‑1 ta’ Mejju 2016 sal‑11 ta’ Settembru 2017. Il-parti ta’ din id-domanda li tikkonċerna l-Kodiċi Doganali tal-Komunità u l-parti tal-imsemmija mistoqsija li tikkonċerna l-Kodiċi Doganali tal-Unjoni għandhom jiġu eżaminati separatament.
Fuq l-ewwel domanda sa fejn din tikkonċerna l-Kodiċi Doganali tal-Komunità
41      L-Artikolu 85 tal-imsemmi Kodiċi Doganali jipprevedi li l-użu ta’ kwalunkwe proċedura doganali b’impatt ekonomiku hija suġġetta għall-ħruġ mill-awtoritajiet doganali ta’ awtorizzazzjoni.
42      B’mod iktar preċiż, mill-formulazzjoni tal-Artikolu 85 tal-Kodiċi Doganali tal-Komunità, moqri flimkien mal-ħames inċiż tal-Artikolu 84(1)(b) ta’ dan il-kodiċi, jirriżulta li l-użu tal-proċedura ta’ pproċessar passiv jeħtieġ minn qabel il-ħruġ ta’ awtorizzazzjoni. L-obbligu li tintalab tali awtorizzazzjoni minn qabel huwa ġġustifikat b’mod partikolari bin-neċessità li jiġi vverifikat, fil-kuntest ta’ sorveljanza partikolari, jekk il-prodotti li jikkumpensaw lil xulxin humiex ir-riżultat tal-ipproċessar tal-merkanzija ta’ esportazzjoni temporanja.
43      Barra minn hekk l-Artikolu 148(b) tal-Kodiċi Doganali Komunitarju jipprevedi li awtorizzazzjoni għall-użu tal-proċedura ta’ pproċessar passiv tingħata biss, bħala prinċipju, jekk ikun possibbli li jiġi stabbilit li l-prodotti li jikkumpensaw lil xulxin jirriżultaw mill-ipproċessar ta’ merkanzija temporanjament esportata.
44      Fl-aħħar nett, mill-Artikolu 496(f) tar-Regolamenti ta’ Implimentazzjoni jirriżulta li l-uffiċċju jew l-uffiċċji doganali indikati fl-awtorizzazzjoni tal-ipproċessar passiv huma dawk awtorizzati li jaċċettaw dikjarazzjonijiet ta’ tqegħid taħt il-proċedura tal-ipproċessar passiv.
45      Fil-fatt, għandu jitfakkar li l-fatt li jiġu ddeterminati minn qabel l-uffiċċji doganali li mingħandhom il-merkanzija ta’ esportazzjoni temporanja tista’ titqiegħed taħt il-proċedura tal-ipproċessar passiv, fuq kollox f’sitwazzjoni bħal dik inkwistjoni fil-kawża prinċipali fejn l-uffiċċju doganali responsabbli mill-esportazzjoni jinsab fi Stat Membru differenti mill-uffiċċju ta’ rilaxx indikat, jiggarantixxi li l-kundizzjonijiet tal-awtorizzazzjoni ta’ pproċessar passiv jiġu vverifikati u li, jekk ikun il-każ, il-miżuri xierqa sabiex tiġi żgurata l-identifikazzjoni tal-merkanzija jittieħdu fil-mument tal-importazzjoni, wara l-operazzjonijiet ta’ pproċessar. L-indikazzjoni ta’ uffiċċju doganali ta’ tqegħid għandha għalhekk funzjoni ta’ kontroll importanti għall-iżvolġiment tajjeb tal-proċedura relatata mal-ipproċessar passiv.
46      F’dan ir-rigward, għandu jiġi rrilevat li l-proċedura tal-ipproċessar passiv, proċedura li twassal għal eżenzjoni totali jew parzjali mid-dazji doganali, hija miżura eċċezzjonali intiża sabiex tiffaċilita l-iżvolġiment ta’ ċerti attivitajiet ekonomiċi. Peress li din il-proċedura tinvolvi riskji evidenti għall-applikazzjoni korretta tal-leġiżlazzjoni doganali u għall-ġbir tad-dazji, il-benefiċjarji tagħha huma marbuta li josservaw b’mod strett l-obbligi li jirriżultaw minnha. Bl-istess mod, għandha tingħata interpretazzjoni stretta tal-konsegwenzi fil-konfront tagħhom fil-każ ta’ nuqqas ta’ osservanza tal-obbligi tagħhom (ara, b’analoġija, is-sentenza tal‑14 ta’ Jannar 2010, Terex Equipment et, C‑430/08 u C‑431/08, EU:C:2010:15, punt 42).
47      Barra minn hekk, kif irrilevat l-Avukata Ġenerali fil-punti 29 u 30 tal-konklużjonijiet tagħha, mid-dispożizzjonijiet dwar l-awtorizzazzjoni unika, b’mod partikolari l-Artikoli 500 u 501 tar-Regolament ta’ Implimentazzjoni, fis-seħħ fid-data li fiha l-awtorizzazzjoni għat-tqegħid taħt il-proċedura tal-ipproċessar passiv inħarġet fil-kawża prinċipali, jirriżulta li l-awtoritajiet doganali ta’ Stat Membru aditi b’talba għal awtorizzazzjoni għall-ipproċessar passiv huma obbligati jikkomunikaw abbozz ta’ awtorizzazzjoni lill-awtoritajiet doganali ta’ Stat Membru ieħor ikkonċernat mill-implimentazzjoni tal-proċedura ta’ pproċessar passiv. Il-kunsens minn qabel ta’ dawn tal-aħħar fuq dan l-abbozz ta’ awtorizzazzjoni nkiseb fil-kuntest tal-proċedura ta’ konsultazzjoni prevista fl-Artikolu 500(2) u (3) ta’ dan ir-regolament. Issa, l-għoti ta’ awtorizzazzjoni unika kien, bla ħsara għal ftehim ġenerali bejn l-awtoritajiet doganali kkonċernati fis-sens tal-Artikolu 501 tar-Regolament ta’ implementazzjoni, suġġett għal dan il-kunsens minn qabel. Konsegwentement, fl-assenza tal-ftehim, l-awtorizzazzjoni għall-ipproċessar passiv mogħtija minn Stat Membru ma hijiex awtorizzazzjoni unika u għaldaqstant ma hijiex applikabbli fit-territorju ta’ Stati Membri oħra.
48      Il-Kodiċi Doganali tal-Komunità għaldaqstant jipprekludi l-applikazzjoni tal-proċedura ta’ pproċessar passiv f’sitwazzjoni fejn persuna, li liha Stat Membru ħareġ awtorizzazzjoni ta’ pproċessar passiv, tqiegħed merkanzija tal-Unjoni, iddestinata li tiġi pproċessata f’pajjiż terz, taħt il-proċedura tal-esportazzjoni f’uffiċċju doganali li ma jkunx indikat bħala uffiċċju ta’ tqegħid f’din l-awtorizzazzjoni u li ma jkunux ta l-kunsens minn qabel tiegħu għal din l-awtorizzazzjoni.
49      Fir-rigward tal-possibbiltà ta’ emenda a posteriori ta’ dikjarazzjonijiet ta’ esportazzjoni sabiex il-merkanzija titqiegħed taħt il-proċedura tal-ipproċessar passiv b’mod retroattiv, għandu jiġi rrilevat li, fil-kawża prinċipali, l-uffiċċju doganali Olandiż ġie indikat bħala l-uffiċċju ta’ tqegħid kompetenti għat-tqegħid taħt il-proċedura tal-ipproċessar passiv mill-Uffiċċju Doganali Prinċipali C b’effett mis‑16 ta’ Marzu 2018. Sussegwentement, fuq talba tar-rikorrenti fil-kawża prinċipali, l-uffiċċju doganali Olandiż emenda d-dikjarazzjonijiet ta’ esportazzjoni taż-żejt tal-karawett mhux ir-raffinat sabiex jinkludi f’dawn id-dikjarazzjonijiet il-kodiċi ta’ proċedura doganali tal-ipproċessar passiv (kodiċi 2100 fil-kaxxa 37) u riferiment għall-awtorizzazzjoni għat-tqegħid taħt il-proċedura tal-ipproċessar passiv (fil-kaxxa 44).
50      Madankollu, f’sitwazzjoni bħal dik inkwistjoni fil-kawża prinċipali, ir-rettifika ta’ dikjarazzjonijiet ta’ esportazzjoni mill-awtoritajiet doganali ta’ Stat Membru sabiex tittieħed inkunsiderazzjoni, b’mod retroattiv, l-awtorizzazzjoni għall-ipproċessar passiv maħruġa mill-awtoritajiet ta’ Stat Membru ieħor ma tistax tissostitwixxi ftehim minn qabel fis-sens tal-Artikolu 500 tar-Regolament ta’ Implementazzjoni.
51      Barra min hekk, tali emenda a posteriori ta’ dikjarazzjonijiet ta’ esportazzjoni lanqas ma tista’ tkun ibbażata fuq l-Artikolu 78(3) tal-Kodiċi Doganali tal-Komunità.
52      Ċertament, il-Qorti tal-Ġustizzja diġà ddeċidiet, f’dan ir-rigward, li rettifika a posteriori ta’ dikjarazzjonijiet ta’ esportazzjoni fil-kuntest ta’ proċedura rregolata minn proċedura doganali għandha tingħata f’ċerti każijiet. B’mod partikolari, l-Artikolu 78(3) tal-Kodiċi Doganali tal-Komunità jippermetti r-reviżjoni ta’ dikjarazzjoni doganali wara r-rilaxx tal-merkanzija jekk id-dispożizzjonijiet li jirregolaw il-proċedura doganali kkonċernata jkunu ġew applikati abbażi ta’ elementi ineżatti jew inkompleti. Tali reviżjoni hija madankollu suġġetta għall-kundizzjoni li jiġu osservati d-dispożizzjonijiet li jirregolaw it-tqegħid tal-merkanzija taħt din il-proċedura. B’hekk, l-għanijiet tal-proċedura — f’dan il-każ dawk tal-proċedura tal-ipproċessar passiv — ma għandhomx ikunu ġew mhedda (ara, f’dan is-sens, is-sentenza tal‑14 ta’ Jannar 2010, Terex Equipment et, C‑430/08 u C‑431/08, EU:C:2010:15, punt 65).
53      Issa, skont l-informazzjoni pprovduta mill-qorti tar-rinviju, il-kundizzjonijiet għat-tqegħid taħt il-proċedura tal-ipproċessar passiv ma kinux issodisfatti fil-kawża prinċipali. Bl-istess mod, it-talba għal deċiżjoni preliminari ma ssemmi ebda element li juri li r-rikorrenti fil-kawża prinċipali kellha l-intenzjoni li tqiegħed il-prodotti inkwistjoni taħt il-benefiċċju ta’ din il-proċedura waqt il-preżentazzjoni tad-dikjarazzjonijiet ta’ esportazzjoni tal-merkanzija inkwistjoni jew tal-importazzjoni mill-ġdid tagħha. F’dan il-kuntest, il-kontrolli fil-mument tat-tqegħid tal-merkanzija taħt l-imsemmija proċedura u fil-mument tal-importazzjoni mill-ġdid tal-prodotti li jikkumpensaw lil xulxin ma setgħux jitwettqu. F’dawn iċ-ċirkustanzi, ħlief għall-każ meta l-verifiki neċessarji jistgħu jitwettqu wara r-rilaxx tal-merkanzija, l-għanijiet tal-proċedura tal-ipproċessar passiv, minħabba l-impossibbiltà ta’ dawn il-kontrolli, ġew mhedda fis-sens tal-ġurisprudenza ċċitata fil-punt 52 iktar ’il fuq.
Fuq l-ewwel domanda sa fejn tikkonċerna l-Kodiċi Doganali tal-Unjoni
54      L-Artikolu 211(1)(a) tal-Kodiċi Doganali tal-Unjoni jipprevedi li awtorizzazzjoni mill-awtoritajiet doganali hija meħtieġa fil-każ tal-użu tal-proċedura tal-ipproċessar attiv jew passiv, tal-proċedura ta’ dħul temporanju jew tal-proċedura tal-użu aħħari. Il-kontenut ta’ din id-dispożizzjoni huwa għalhekk simili għal dak tal-Artikolu 85 tal-Kodiċi Doganali tal-Komunità sa fejn awtorizzazzjoni hija meħtieġa qabel ma tkun tista’ titqiegħed merkanzija għal esportazzjoni temporanja taħt il-proċedura tal-ipproċessar passiv.
55      Madankollu, kif irrilevat il-qorti tar-rinviju fil-punt 48 tat-talba għal deċiżjoni preliminari, id-dispożizzjonijiet tal-leġiżlazzjoni l-ġdida ma għadhomx jeħtieġu, f’ċirkustanzi bħal dawk tal-kawża prinċipali, awtorizzazzjoni unika bi ftehim minn qabel tal-awtoritajiet doganali kompetenti tal-Istati Membri l-oħra kkonċernati minn talba għal awtorizzazzjoni. Fil-fatt, l-Artikolu 261(1)(c) tar-Regolament ta’
Implimentazzjoni jipprevedi li l-użu tal-proċedura ta’ konsultazzjoni għall-finijiet tal-kisba tal-kunsens minn qabel tal-Istati Membri kkonċernati minn applikazzjoni għal awtorizzazzjoni, prevista fl-Artikolu 260 ta’ dan l-istess regolament, ma huwiex meħtieġ meta applikazzjoni għal awtorizzazzjoni li tinvolvi Stati Membri differenti tkun operazzjoni li għaliha l-uffiċċju tat-tqegħid ma jkunx l-istess bħall-uffiċċju ta’ rilaxx.
56      Madankollu, għandu jitfakkar li, konformement mat-tabella li tinsab fil-Kapitolu 1 tat-Titolu A tar-Regolament Delegat, hemm lok li fl-awtorizzazzjoni ta’ tqiegħed taħt il-proċedura tal-proċessar passiv, prevista fl-Artikolu 211(1) (a) tal-Kodiċi Doganali tal-Unjoni. jiġi indikat l-uffiċċju jew l-uffiċċji ta’ tqegħid. Kif ikkonstatat l-Avukata Ġenerali fil-punti 54 u 55 tal-konklużjonijiet tagħha, it-tqegħid ta’ merkanzija ta’ esportazzjoni temporanja ma’ uffiċċju jew wieħed mill-uffiċċji ta’ tqegħid indikati f’din l-awtorizzazzjoni jikkostitwixxi obbligu li għandu jiġi osservat għall-implimentazzjoni tal-proċedura tal-ipproċessar passiv.
57      Issa, mill-informazzjoni pprovduta mill-qorti tar-rinviju jirriżulta li l-merkanzija inkwistjoni fil-kawża prinċipali ġiet ippreżentata, bl-għan tal-esportazzjoni tagħha, f’uffiċċju doganali mhux indikat fl-awtorizzazzjoni ta’ tqegħid taħt il-proċedura tal-ipproċessar passiv.
58      F’dan ir-rigward, kif diġà ġie rrilevat fil-punt 45 iktar ’il fuq, huwa imperattiv li jiġi ddeterminat minn qabel l-uffiċċju jew l-uffiċċji ta’ tqegħid kompetenti għall-esportazzjoni temporanja fil-kuntest tal-proċedura ta’ pproċessar passiv sabiex l-applikazzjoni korretta tal-proċedura relatata mal-ipproċessar passiv tkun tista’ tiġi vverifikata.
59      Fir-rigward tal-possibbiltajiet li tiġi emendata dikjarazzjoni doganali, għandu jiġi osservat li dawn tal-aħħar tnaqqsu bl-introduzzjoni tal-Artikolu 173 tal-Kodiċi Doganali tal-Unjoni. Il-paragrafu 3 ta’ dan l-istess artikolu jipprevedi l-possibbiltà li l-awtoritajiet doganali jawtorizzaw l-emenda ta’ dikjarazzjoni doganali wara r-rilaxx tal-merkanzija, fuq talba tad-dikjarant u f’terminu ta’ tliet snin b’effett mill-aċċettazzjoni ta’ din id-dikjarazzjoni, bil-għan li d-dikjarant ikun jista’ jissodisfa l-obbligi tiegħu relatati mat-tqegħid tal-merkanzija taħt il-proċedura doganali inkwistjoni. Il-Qorti tal-Ġustizzja ddeċidiet, f’dan ir-rigward, li għalkemm din il-possibbiltà ttaffi l-prinċipju ta’ irrevokabbiltà, xorta jibqa’ l-fatt li hija tikkostitwixxi eċċezzjoni għal dan il-prinċipju, li għandha tiġi interpretata b’mod strett (ara, f’dan is-sens, is-sentenza tat‑8 ta’ Ġunju 2023, Zes Zollner Electronic, C‑640/21, EU:C:2023:457, punt 43).
60      Fl-aħħar nett, fir-rigward tal-fatt li d-deċiżjonijiet dwar l-applikazzjoni tal-leġiżlazzjoni doganali huma validi fit-territorju doganali kollu tal-Unjoni, skont l-Artikolu 26 tal-Kodiċi Doganali tal-Unjoni, għandu jiġi rrilevat, bħalma għamlet l-Avukata Ġenerali fil-punt 32 tal-konklużjonijiet tagħha, li l-awtorizzazzjoni għat-tqegħid taħt il-proċedura tal-ipproċessar passiv inkwistjoni fil-kawża prinċipali ma hijiex awtorizzazzjoni unika. Issa, fl-assenza ta’ kunsens minn qabel tal-awtoritajiet kompetenti Olandiżi, din l-awtorizzazzjoni ma kinitx applikabbli fit-territorju ta’ Stati Membri oħra minbarra dak li kien taha. F’dawn iċ-ċirkustanzi, il-possibbiltà għal uffiċċju doganali li jinsab fi Stat Membru li jemenda dikjarazzjoni doganali li timplika emenda tal-awtorizzazzjoni mogħtija mill-awtoritajiet doganali ta’ Stat Membru ieħor — permezz taż-żieda ta’ uffiċċju doganali ta’ tqegħid mhux previst fl-awtorizzazzjoni — tmur kontra l-formulazzjoni tal-Artikolu 26 tal-Kodiċi Doganali tal-Unjoni. Fil-fatt, din id-dispożizzjoni teskludi li awtorizzazzjoni tal-awtoritajiet doganali kompetenti ta’ Stat Membru li l-effetti tagħha jkunu limitati għat-territorju tal-imsemmi Stat Membru tkun valida fit-territorju doganali tal-Unjoni.
61      Ċertament, l-awtoritajiet doganali Ġermaniżi emendaw, b’effett mis‑16 ta’ Marzu 2018, l-awtorizzazzjoni għat-tqegħid taħt il-proċedura tal-ipproċessar passiv billi żiedu l-uffiċċju doganali Olandiż bħala l-uffiċċju doganali kompetenti bl-għan tat-tqegħid tal-merkanzija kkummerċjalizzata mir-rikorrenti fil-kawża prinċipali taħt din il-proċedura. Skont l-informazzjoni li għandha l-Qorti Ġenerali, l-għan ta’ din l-emenda kien li tawtorizza lil dan l-uffiċċju doganali jaċċetta d-dikjarazzjonijiet ta’ tqegħid taħt il-proċedura tal-ipproċessar passiv fil-futur, jiġifieri mis‑16 ta’ Marzu 2018.
Hija ma tistax għalhekk tippermetti li tbiddel a posteriori dikjarazzjonijiet ta’ esportazzjoni ta’ merkanzija stabbiliti qabel din id-data sabiex din titqiegħed taħt il-proċedura tal-ipproċessar passiv.
62      F’dawn iċ-ċirkustanzi, ir-risposta għall-ewwel domanda preliminari għandha tkun li:
–        l-Artikolu 85 tal-Kodiċi Doganali tal-Komunità, moqri flimkien mal-ħames inċiż tal-Artikolu 84(1)(b) ta’ dan il-kodiċi, għandu jiġi interpretat fis-sens li, f’sitwazzjoni fejn persuna, li liha Stat Membru ħareġ awtorizzazzjoni ta’ pproċessar passiv, tqiegħed merkanzija tal-Unjoni, iddestinata li tiġi pproċessata f’pajjiż terz, taħt il-proċedura tal-esportazzjoni f’uffiċċju doganali li jinsab fi Stat Membru ieħor li ma jkunux ta l-kunsens minn qabel tiegħu għal din l-awtorizzazzjoni u li ma huwiex indikat fiha bħala uffiċċju ta’ tqegħid, din id-dispożizzjoni tipprekludi l-eżenzjoni parzjali tad-dazji fuq l-importazzjoni abbażi tal-ipproċessar passiv, prevista fl-Artikolu 145(1) tal-imsemmi kodiċi;
–        l-Artikolu 211(1)(a) tal-Kodiċi Doganali tal-Unjoni għandu jiġi interpretat fis-sens li, f’sitwazzjoni fejn merkanzija tal-Unjoni intiża li tiġi pproċessata f’pajjiż terz titqiegħed taħt il-proċedura tal-esportazzjoni f’uffiċċju doganali li ma huwiex indikat bħala uffiċċju ta’ tqegħid fl-awtorizzazzjoni għall-ipproċessar passiv, din id-dispożizzjoni tipprekludi l-eżenzjoni parzjali tad-dazji fuq l-importazzjoni skont l-ipproċessar passiv fl-Artikolu 259(1) tal-Kodiċi Doganali tal-Unjoni.
Fuq it-tieni domanda
63      Permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikolu 150(2) tal-Kodiċi Doganali tal-Komunità għandux jiġi interpretat fis-sens li japplika biss wara t-tqegħid tal-merkanzija ta’ esportazzjoni temporanja taħt il-proċedura tal-ipproċessar passiv, jew ukoll fil-mument tal-preżentazzjoni tad-dikjarazzjoni ta’ tqegħid tal-merkanzija ta’ esportazzjoni temporanja taħt din il-proċedura, jiġifieri qabel dan it-tqegħid.
64      Fid-dawl tar-risposta mogħtija lill-ewwel domanda, ma hemmx lok li tingħata risposta għat-tieni domanda. Fil-fatt, minn din ir-risposta jirriżulta li, f’sitwazzjoni kkaratterizzata minn tqegħid ta’ merkanzija tal-Unjoni għall-esportazzjoni lejn pajjiż terz sabiex tiġi pproċessata hemmhekk, imwettqa sat-30 ta’ April 2016, f’uffiċċju tat-tqegħid li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan tal-adozzjoni ta’ awtorizzazzjoni unika sabiex tintuża l-proċedura tal-ipproċessar passiv, l-Artikolu 85 tal-Kodiċi Doganali tal-Komunità, moqri flimkien mal-ħames inċiż tal-Artikolu 84(1)(b) ta’ dan l-istess kodiċi, għandu jiġi interpretat fis-sens li jipprekludi l-eżenzjoni parzjali mid-dazji fuq l-importazzjoni għall-ipproċessar passiv, prevista fl-Artikolu 145(1) tal-imsemmi kodiċi.
65      Konsegwentement, kif irrilevat mill-Avukat Ġenerali fil-punti 38 u 39 tal-konklużjonijiet tagħha, l-Artikolu 150(2) tal-Kodiċi Doganali tal-Komunità, li jikkonċerna l-kundizzjonijiet u l-obbligi biss relatati mal-proċedura tal-ipproċessar passiv ma’ kodiċi huwiex applikabbli għal nuqqas bħal dak inkwistjoni fit-tqegħid ta’ merkanzija għall-esportazzjoni f’uffiċċju doganali li jinsab fit-territorju tal-Istati Membri li fuqu l-awtorizzazzjoni ta’ tqegħid taħt din il-proċedura ma kinitx applikabbli.
Fuq it-tielet domanda
66      Permezz tat-tielet domanda tagħha, il-qorti tar-rinviju tistaqsi, essenzjalment, jekk l-Artikolu 86(6) tal-Kodiċi Doganali tal-Unjoni għandux japplika b’analoġija fejn ikun hemm dejn doganali taħt l-Artikolu 77(1)(a) ta’ dan il-kodiċi, wara r-rilaxx għal ċirkulazzjoni ħielsa ta’ prodotti pproċessati.
67      L-Artikolu 86(6) tal-Kodiċi Doganali tal-Unjoni jippermetti, taħt ċerti kundizzjonijiet, li jiġi rrimedjat nuqqas ta’ osservanza li seħħ fil-kuntest tal-importazzjoni jew tal-esportazzjoni ta’ merkanzija. Issa, fil-kawża prinċipali, kif tindika l-qorti tar-rinviju, l-importazzjoni tal-merkanzija inkwistjoni kienet regolari, b’tali mod li d-dejn doganali korrispondenti tnissel wara t-tqegħid tagħha taħt il-proċedura tar-rilaxx għal ċirkulazzjoni ħielsa, skont l-Artikolu 77(1)(a) tal-Kodiċi Doganali tal-Unjoni, ipoteżi li ma hijiex koperta mill-Artikolu 86(6) ta’ dan il-kodiċi.
68      F’dan ir-rigward, għandu jiġi kkonstatat li xejn fil-formulazzjoni tal-Artikolu 86(6) tal-Kodiċi Doganali tal-Unjoni ma jindika li din id-dispożizzjoni tista’ tapplika b’analoġija għal sitwazzjoni bħal dik imsemmija fl-Artikolu 77(1)(a) ta’ dan il-kodiċi. Fil-fatt, l-Artikolu 86(6) tal-Kodiċi Doganali tal-Unjoni jagħmel riferiment espliċitu għall-Artikoli 79 u 82 ta’dan il-kodiċi, artikoli li jkopru sitwazzjonijiet differenti mir-rilaxx għal ċirkulazzjoni ħielsa previst fl-Artikolu 77(1)(a) ta’ dan il-kodiċi. B’hekk, hija intiża sabiex tirrimedja n-nuqqas ta’ osservanza tal-kundizzjonijiet stabbiliti, pereżempju, għat-tqegħid ta’ merkanzija taħt proċedura doganali speċjali. F’dan il-każ, il-kundizzjonijiet l-oħra għat-tqegħid taħt tali proċedura għandhom ikunu diġà ġew issodisfatti, bħall-preżentazzjoni tad-dikjarazzjoni magħmula fl-uffiċċju doganali
indikat fl-awtorizzazzjoni għal ipproċessar passiv.
69      Għaldaqstant, ir-risposta għat-tielet domanda preliminari għandha tkun li l-Artikolu 86(6) tal-Kodiċi Doganali tal-Unjoni għandu jiġi interpretat fis-sens li ma huwiex applikabbli b’analoġija meta d-dejn doganali jitnissel konformement mal-Artikolu 77(1)(a) ta’ dan il-kodiċi, wara r-rilaxx għal ċirkulazzjoni ħielsa ta’ prodotti pproċessati.
Fuq l-ispejjeż
70      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi,
IL-QORTI ĠENERALI (Awla li tiddeċiedi fuq domandi preliminari)
taqta’ u tiddeċiedi:
1)      l-Artikolu 85 tar-Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità, moqri flimkien mal-ħames inċiż tal-Artikolu 84(1)(b) ta’ dan il-kodiċi, għandu jiġi interpretat fis-sens li, , f’sitwazzjoni fejn persuna, li liha Stat Membru ħareġ awtorizzazzjoni ta’ pproċessar passiv, tqiegħed merkanzija tal-Unjoni, iddestinata li tiġi pproċessata f’pajjiż terz, taħt il-proċedura tal-esportazzjoni f’uffiċċju doganali li jinsab fi Stat Membru ieħor li ma jkunux ta l-kunsens minn qabel tiegħu għal din l-awtorizzazzjoni u li ma huwiex indikat fiha bħala uffiċċju ta’ tqegħid, din id-dispożizzjoni tipprekludi l-eżenzjoni parzjali tad-dazji fuq l-importazzjoni abbażi tal-ipproċessar passiv, prevista fl-Artikolu 145(1) tal-imsemmi kodiċi;
L-Artikolu 211(1)(a) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni, għandu jiġi interpretat fis-sens li, f’sitwazzjoni fejn merkanzija tal-Unjoni intiża li tiġi pproċessata f’pajjiż terz titqiegħed taħt il-proċedura tal-esportazzjoni f’uffiċċju doganali li ma huwiex indikat bħala uffiċċju ta’ tqegħid fl-awtorizzazzjoni għall-ipproċessar passiv, din id-dispożizzjoni tipprekludi l-eżenzjoni parzjali tad-dazji fuq l-importazzjoni skont l-ipproċessar passiv fl-Artikolu 259(1) tal-Kodiċi Doganali tal-Unjoni.
2)      L-Artikolu 86(6) tar-Regolament Nru952/2013 għandu jiġi interpretat fis-sens li ma huwiex applikabbli b’analoġija meta d-dejn doganali jitnissel konformement mal-Artikolu 77(1)(a) ta’ dan il-kodiċi, wara r-rilaxx għal ċirkulazzjoni ħielsa ta’ prodotti pproċessati.
Papasavvas
Pynnä
Laitenberger
Hesse
Dimitrakopoulos
Mogħtija f’qorti bil-miftuħ fil-Lussemburgu, fil‑15 ta’ April 2026.
Firem
*      Lingwa tal-kawża: il-Ġermaniż.